По време на избухването на Първата световна война през лятото на 1914 г., Хейг оглавява 1-ви корпус на Британската експедиционна сила в северната част на Франция, а в началото на 1915 г. е назначен за командир на 1-ва армия. На 17 декември същата година наследява сър Джон Френч като главнокомандващ на Британската експедиционна сила. В периода юли – ноември 1916 г. впуска голям брой войници в неуспешната офанзива при река Сома. В битката загиват 420 000 британски военнослужещи. На следващата година, когато французите решават да заемат отбранителна позиция до пристигане на подкрепления от САЩ, Хейг решава да победи германците чрез чисто британска офанзива в Белгия. В последвалата Пашендейлска битка (юли – ноември 1917 г.), броят на жертвите шокира британската общественост. Макар да не успява да достигне целта си (белгийския бряг), той отслабва немските сили и спомага за поставяне на основите на поражението им през 1918 г.